Valviran Utajärven-yksikön päätöksen täytyy nyt olla viimeinen niitti: Jotain on tehtävä vanhusten hoivapalveluiden laadulle ja maineelle, kirjoittaa Taloussanomien toimittaja Elina Ranta.

Kiitos Attendo! Juuri kun näytti siltä, että kansallinen hoivaskandaali alkaa ikävästi väljähtyä samaan aikaan, kun eduskuntavaalien kampanjointi kuumenee ja uudet teemat nousevat esille, hoivapalveluyhtiö Attendo tiedotti uudesta hoivayksikkösotkusta Utajärvellä.

Valvira teki keskeyttämispäätöksen Attendo Kirkkopuiston hoivakodin toiminnasta eilen torstaina. Kyseessä on vakavimman luokan laiminlyönti, jos Valvira, sosiaali- ja terveysalan lupa- ja valvontavirasto päätyy ”keskeyttämään yksikön toiminnan välittömästi”.

Valvira katsoi, että ”asiakasturvallisuus vaarantuu vakavasti, mikäli toimintaa jatketaan”.

Oulunkaaren kuntayhtymä vastaa yksikön toiminnan pyörittämisestä toistaiseksi, Valvira kertoi tänään perjantaina.

Puutteet liittyivät lääkehoidon epäasianmukaisuuteen, omavalvontaan, asiakkaiden hoito- ja palvelusuunnitelmiin, terveydenhuollon palvelujen järjestämiseen, yövuoron henkilöstön riittävyyteen ja henkilökunnan tehtäviin.

Valviran mukaan Pohjois-Suomen aluehallintovirasto sai tammikuussa yhteydenoton Kirkkopuiston tilanteesta. Valvira ja aluehallintovirasto kävivät paikan päällä yllätyskäynnillä, jolla havaittiin useita asiakasturvallisuuden vaarantumiseen liittyviä seikkoja.

Torstaina viranomaiset kävivät uudestaan tarkastuskäynnillä kuntayhtymästä tulleen yhteydenoton perusteella. Puutteita ei ollut edelleenkään korjattu riittävästi, ja päätös tehtiin sen jälkeen välittömästi.

Vasta helmikuun alussa Länsi-Suomen aluehallintovirasto päätti keskeyttää Attendo Pelimannin toiminnan ja siirtää sen Kuussote-kuntayhtymän vastuulle. Julkisessa keskustelussa on käsitelty asukkaiden kuolemia Pelimannissa. Tapaukset eivät johtaneet jatkotutkintaan, mutta toiminnan muuhun lisävalvontaan.

Myös Attendon hoivakoti Joroisissa ajautui sekasortoon alle vuodessa. Tarkastuksen jälkeen Attendo antoi hoivakodin johtajalle potkut. Pari viikkoa sitten Jyväskylän Attendo Holstinpuiston hoidossa havaittiin puutteita.

Yhden yksikön kriisiä voi vielä perustella poikkeuksellisella tilanteella, kun Pelimannin toiminta käynnistyi riittämättömillä koulutus- ja hoitoresursseilla tammikuun alusta. Lähes kaikki asukkaat tarvitsivat ympärivuorokautista hoivaa.

Uusimman tapauksen esiintuloa on jo vaikea usko todeksi. Vaikea on myös ymmärtää, miten Attendo ei aiempien tapausten jälkeen ole tehnyt kaikkeaan puutteiden korjaamiseksi välittömästi.

Eikö se pysty, osaa tai edes välitä?

– Valitettavasti maine on kokenut kolauksen. Toivottavasti voimme kääntää vielä kelkan, Attendo Suomen toimitusjohtaja Pertti Karjalainen sanoi helmikuussa Helsingin Sanomille.

Kirkkopuiston tapaus asettaa tympeään valoon pörssiyhtiön viimeaikaiset lausunnot.

– Suhtaudumme tähän (Pelimannin) tapaukseen hyvin vakavasti, ja olemme ryhtyneet tarvittaviin toimenpiteisiin, yhtiö ilmoitti juuri vastikään tilinpäätöksessään.

Attendo sanoo, että se valvoo jokaista yksikköä sisäisesti ja edellyttää selkeää vastuuvelvoitetta kaikilla tasoilla.

Kohu vanhusten hoivasta ei liity pelkästään Attendoon, vaan puutteita on myös muun muassa Esperi Caren ja Mehiläisen yksiköissä. Hallitus esitti jo lisätalousarviossa viranomaisvalvontaa ja ohjaukseen 720 000 euroa, mutta se ei riitä alkuunkaan vielä.

Karjalaisen kelkka ei näytä vielä ollenkaan kääntyneen. Tulevissa vaaleissa on poliitikkojen aika kääntää sitä.